Oznámenie Európskej únie vykonané v súlade s Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej

(2021/C 117 I/01)

Európska únia týmto oznamuje Spojenému kráľovstvu a Osobitnému výboru pre spoluprácu v oblasti presadzovania práva a justičnú spoluprácu v súvislosti s Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“) nasledujúce skutočnosti:

I. REVÍZIA ZOZNAMU PRÍSLUŠNÝCH ORGÁNOV

Nižšie uvedené údaje nahrádzajú príslušné údaje oznámené Spojenému kráľovstvu 29. januára 2021.

1. ZOZNAM USTANOVENÍ DOHODY O OBCHODE A SPOLUPRÁCI, KTORÉ SI VYŽADUJÚ, ABY SA PRI NADOBUDNUTÍ PLATNOSTI TEJTO DOHODY ALEBO ZAČATÍ JEJ UPLATŇOVANIA VYKONALO OZNÁMENIE:

a) Článok LAW.OTHER.134 ods. 7 písm. a): oznámenie útvarov informácií o cestujúcich zriadených alebo určených každým členským štátom na účely prijímania a spracúvania údajov zo záznamov o cestujúcich podľa hlavy III [Prenos a spracúvanie údajov zo záznamov o cestujúcich (PNR)]

Španielsko

Vnútroštátnym orgánom pre spracúvanie údajov PNR je vnútroštátny útvar informácií o cestujúcich (Oficina Nacional de Información de Pasajeros, ONIP), ktorý je súčasťou Spravodajského centra pre boj proti terorizmu a organizovanej trestnej činnosti (Centro de Inteligencia contra el Terrorismo y el Crimen Organizado, CITCO).

Adresa: Josefa Valcárcel, 28

E-mail:citco.onip@interior.es

Tel. +34 915372691 Sala Zar 24/7

b) Článok LAW.OTHER.134 ods. 7 písm. b): oznámenie orgánu, ktorý je podľa vnútroštátneho práva každého členského štátu príslušný vykonať zatýkací rozkaz

Česká republika

1. Municipal Public Prosecutor’s Office in Prague Náměstí 14. října 2188/9 150 00 Praha 5 Tel. +420 257111611 Fax +420 257111723 E-mail:podatelna@msz.pha.justice.cz

Taliansko

Príslušnými orgánmi na výkon zatýkacieho rozkazu sú odvolacie súdy (Courts of Appeal).

c) Článok LAW.OTHER.134 ods. 7 písm. b): oznámenie orgánu, ktorý je podľa vnútroštátneho práva jednotlivých členských štátov príslušný vydať zatýkací rozkaz

Dánsko

The Director of Public Prosecutions Frederiksholms Kanal 16, 1220 København K,

+45 72689000

rigsadvokaten@ankl.dk,

pod podmienkou, že dánsky súd najprv vydal európsky zatykač.

d) Článok LAW.OTHER.134 ods. 7 písm. c): oznámenie orgánu, ktorý je príslušný prijímať žiadosti o tranzit odovzdávanej vyžiadanej osoby cez územie členského štátu

Taliansko

Orgánom príslušným na prijímanie žiadostí o tranzit a potrebných dokumentov, ako aj akejkoľvek ďalšej úradnej korešpondencie týkajúcej sa žiadostí o tranzit je ministerstvo spravodlivosti – riaditeľstvo pre medzinárodné záležitosti a justičnú spoluprácu – kancelária I – medzinárodná justičná spolupráca (The Ministry of Justice – Directorate General for International Affairs and Judicial Cooperation – Office I (International Judicial Cooperation)).

Email:cooperation.dginternazionale.dag@giustizia.it

Tel. +39 0668852130

e) Článok LAW.OTHER.134 ods. 7 písm. e): oznámenie ústredného orgánu zodpovedného za výmenu informácií z registra trestov podľa hlavy IX [Výmena informácií z registra trestov] a za výmenu informácií uvedených v článku 22 ods. 2 Európskeho dohovoru o vzájomnej pomoci v trestných veciach

Nemecko

Ústredný orgán príslušný na výmenu informácií z registrov trestov:

Federal Office of Justice (Bundesamt für Justiz) Division (Referat) IV 2 International matters relating to central registers (Internationale Registerangelegenheiten) Adenauerallee 99 - 103 D - 53113 BONN

Tel. +49 2289941040

Fax +49 228994105603

Webové sídlo: www.bundesjustizamt.de

E-mail:bzr.international@bfj.bund.de

Ústredné orgány príslušné na výmenu podľa článku 22 ods. 2 Európskeho dohovoru o vzájomnej pomoci v trestných veciach:

Prokuratúra v okrese, v ktorom príslušný súd vyniesol rozsudok.

Grécko

HELLENIC MINISTRY OF JUSTICE

DEPARTMENT OF CRIMINAL RECORDS

Adresa: Mesogeion 96, 115 27 Athens – HELLAS

Tel. +30 2131307042

E-mail:ypdipimi@otenet.gr

Taliansko

Ústredným orgánom príslušným na výmenu informácií získaných z registra trestov podľa tretej časti (Presadzovanie práva a justičná spolupráca v trestných veciach) hlavy IX (Výmena informácií z registra trestov) a na výmenu informácií uvedených v článku 22 Európskeho dohovoru o vzájomnej pomoci v trestných veciach je ministerstvo spravodlivosti – generálne riaditeľstvo pre vnútorné záležitosti – kancelária III (register trestov) (The Ministry of Justice – Directorate General for Internal Affairs – Office III (Criminal Record))

E-mail:casellario.centrale@giustizia.it andufficio3grazie.dginterni.dag@giustizia.it

Tel. +39 066818912

Fax +39 0668807558

f) Článok LAW.OTHER.134 ods. 7 písm. f): oznámenie ústredného orgánu zodpovedného za zasielanie žiadostí a odpovedanie na ne podľa hlavy XI [Zaistenie a konfiškácia] a za vybavovanie takýchto žiadostí alebo za ich postúpenie orgánom príslušným na ich vybavenie

Grécko

HELLENIC MINISTRY OF JUSTICE

DIRECTORATE OF SPECIAL LEGAL AFFAIRS

DEPARTMENT OF CRIMINAL LAW

Adresa: Mesogeion 96, 115 27 Athens – HELLAS

Tel. +30 2131307311/7312

E-mail:minjustice.penalaffairs@justice.gr

Taliansko

Ústredným orgánom príslušným na prijímanie a zasielanie žiadostí podľa tretej časti (Presadzovanie práva a justičná spolupráca v trestných veciach) hlavy XI (Zaistenie a konfiškácia) dohody je ministerstvo spravodlivosti – riaditeľstvo pre medzinárodné záležitosti a justičnú spoluprácu – kancelária I (medzinárodná justičná spolupráca) (The Ministry of Justice – Directorate General for International Affairs and Judicial Cooperation – Office I (International Judicial Cooperation)).

E-mail:cooperation.dginternazionale.dag@giustizia.it

Tel. +39 0668852130

3. INÉ OZNÁMENIA

a) Členské štáty, ktoré si želajú oznámiť svoj ústredný orgán alebo, ak sa tak ustanovuje v právnom systéme príslušného členského štátu, svoje ústredné orgány, ktoré majú príslušným justičným orgánom pomáhať pri vydávaní a výkone zatýkacieho rozkazu

Česká republika

1. Ministry of Justice of the Czech Republic mezinárodní odbor trestní (International Department for Criminal Matters) Vyšehradská 16 128 10 Praha 2 Tel. +420 221997435 Fax +420 221997986 E-mail:mot@msp.justice.cz

Grécko

HELLENIC MINISTRY OF JUSTICE

DIRECTORATE OF SPECIAL LEGAL AFFAIRS

DEPARTMENT OF CRIMINAL LAW

Adresa: Mesogeion 96, 115 27 Athens – HELLAS

Tel. +30 2131307311/7312

E-mail:minjustice.penalaffairs@justice.gr

Taliansko

Ústredným orgánom je ministerstvo spravodlivosti – generálne riaditeľstvo pre medzinárodné záležitosti a justičnú spoluprácu – kancelária I (medzinárodná justičná spolupráca) (The Ministry of Justice – Directorate General for International Affairs and Judicial Cooperation – Office I (International Judicial Cooperation)). Ústredný orgán je príslušný plniť úlohy stanovené v článku LAW.SURR.85 ods. 1 a 2. Ústredný orgán pomáha príslušným justičným orgánom a zodpovedá za administratívne zasielanie a prijímanie zatýkacích rozkazov, ako aj akejkoľvek ďalšej súvisiacej úradnej korešpondencie.

Email:cooperation.dginternazionale.dag@giustizia.it

Tel. +39 0668852130

II. INÉ OZNÁMENIA PODĽA DOHODY O OBCHODE A SPOLUPRÁCI

1. OZNÁMENIE PODĽA ČLÁNKU LAW.SURR.79 ODS. 4/ČLÁNKU LAW.OTHER.134 ODS. 2

Európska únia oznamuje v mene týchto štátov, že podmienka obojstrannej trestnosti uvedená v článku LAW.SURR.79 ods. 2 sa na základe reciprocity neuplatní, pokiaľ je trestný čin, pre ktorý sa zatýkací rozkaz vydal, jedným z trestných činov uvedených v článku LAW.SURR.79 ods. 5, ako sa vymedzuje v práve vydávajúceho štátu, a vo vydávajúcom štáte zaň možno uložiť trest odňatia slobody alebo ochranné opatrenie spojené s obmedzením osobnej slobody s hornou hranicou sadzby najmenej tri roky:

Belgicko, Írsko, Grécko, Španielsko, Francúzsko, Taliansko, Cyprus, Litva, Luxembursko, Maďarsko, Holandsko (1), Rakúsko, Poľsko, Portugalsko, Rumunsko.

2. OZNÁMENIE PODĽA ČLÁNKU LAW.SURR.82 ODS. 2/ČLÁNKU LAW.OTHER.134 ODS. 1

Európska únia oznamuje v mene týchto členských štátov, že článok LAW.SURR.82 ods. 1 sa bude uplatňovať len v súvislosti s:

a) trestnými činmi uvedenými v článkoch 1 a 2 Európskeho dohovoru o potlačovaní terorizmu;

b) trestnými činmi členstva v organizovanej alebo zločineckej skupine s cieľom spáchať jeden alebo niekoľko trestných činov uvedených v článkoch 1 a 2 Európskeho dohovoru o potlačovaní terorizmu, ak tieto trestné činy členstva v organizovanej alebo zločineckej skupine zodpovedajú opisu správania uvedeného v článku LAW.SURR.79 ods. 3, a

c) terorizmom v zmysle prílohy LAW-7 tejto dohody:

Belgicko, Česká republika, Dánsko, Francúzsko, Chorvátsko, Taliansko, Cyprus, Poľsko, Portugalsko, Slovensko, Fínsko, Švédsko.

Európska únia informuje Spojené kráľovstvo, že tieto členské štáty uviedli, že nemajú v úmysle urobiť oznámenie podľa článku LAW.SURR.82 ods. 2 (2):

Bulharsko, Nemecko, Írsko, Grécko, Španielsko, Lotyšsko, Litva, Luxembursko, Maďarsko, Malta, Holandsko, Rakúsko, Rumunsko, Slovinsko.

3. OZNÁMENIE PODĽA ČLÁNKU LAW.SURR.83 ODS. 2/ČLÁNKU LAW.OTHER.134 ODS. 1

Európska únia robí v mene týchto členských štátov tieto oznámenia:

Tieto štáty nebudú odovzdávať svojich štátnych príslušníkov: Nemecko, Grécko, Francúzsko, Chorvátsko, Lotyšsko, Poľsko, Slovinsko, Slovensko, Fínsko, Švédsko.

Francúzsko nebude tiež odovzdávať osobu, ktorá bola francúzskym štátnym príslušníkom v čase spáchania činu.

Tieto štáty podmieňujú odovzdávanie svojich štátnych príslušníkov:

Bulharsko: Odovzdanie jeho štátnych príslušníkov sa povolí len na základe reciprocity.

Česká republika a Rakúsko nebudú odovzdávať svojich štátnych príslušníkov, pokiaľ vyžiadaná osoba s odovzdaním nesúhlasí.

Dánsko: Odovzdanie možno odmietnuť, ak je vyžiadaná osoba dánskym štátnym príslušníkom a za trestný čin nemožno podľa dánskeho práva uložiť trest odňatia slobody alebo iné opatrenie zahŕňajúce obmedzenie osobnej slobody na obdobie dlhšie ako štyri roky.

Odovzdanie sa z týchto dôvodov neodmietne, ak vyžiadaná osoba žila na území Spojeného kráľovstva počas posledných dvoch rokov pred spáchaním trestného činu a trestný čin možno podľa dánskeho práva potrestať odňatím slobody najmenej na jeden rok.

Podmienkou je, aby aj Spojené kráľovstvo odovzdávalo svojich štátnych príslušníkov. Ak nie, súdy v každom prípade rozhodnú, či existujú osobitné dôvody na odovzdanie osoby súvisiace s presadzovaním práva.

Estónsko: Estónsko odovzdáva svojich občanov len za určitých podmienok. Estónsko nebude odovzdávať svojich občanov na výkon trestu odňatia slobody, ak dotknutá osoba požiadala o výkon trestu v Estónsku. Estónsko bude odovzdávať svojich občanov, ktorí majú trvalý pobyt v Estónsku počas trvania trestného konania, len pod podmienkou, že trest uložený danej osobe v Spojenom kráľovstve sa vykoná v Estónsku.

Cyprus: Odovzdanie občanov Cyperskej republiky sa povolí len na základe reciprocity.

Litva: Odovzdanie občanov Litovskej republiky sa povolí len na základe reciprocity. Ak sa zatýkací rozkaz vydá na účely trestného stíhania, občan Litovskej republiky sa odovzdá za podmienky, že po vydaní rozsudku v krajine, ktorá zatýkací rozkaz vydala, sa táto osoba odovzdá na výkon trestu odňatia slobody do Litovskej republiky, pokiaľ o to dotknutá osoba alebo Generálna prokuratúra Litovskej republiky požiadajú.

Luxembursko: Odovzdanie jeho štátnych príslušníkov sa povolí:

i) na základe reciprocity a

ii) len pod podmienkou, že vyžiadaná osoba bude na vlastnú žiadosť a so súhlasom generálneho prokurátora Luxemburského veľkovojvodstva vrátená do Luxemburského veľkovojvodstva na účely výkonu trestu odňatia slobody alebo ochranného opatrenia spojeného s obmedzením osobnej slobody, ktoré jej boli uložené vo vydávajúcom štáte.

Maďarsko: Ak je osoba, na ktorú sa vzťahuje zatýkací rozkaz na účely trestného stíhania, štátnym príslušníkom Maďarska alebo má v Maďarsku pobyt, vyžiadaná osoba sa odovzdá, ak vydávajúci justičný orgán poskytne dostatočnú záruku, že v prípade uloženia konečného trestu odňatia slobody alebo ochranného opatrenia spojeného s obmedzením osobnej slobody bude vyžiadaná osoba na vlastnú žiadosť vrátená do Maďarska na výkon trestu odňatia slobody alebo ochranného opatrenia spojeného s obmedzením osobnej slobody, ktoré jej boli uložené vo vydávajúcom štáte.

Malta: Odovzdanie jej štátnych príslušníkov sa povolí len na základe reciprocity.

Holandsko (3): Odovzdanie na základe zatýkacieho rozkazu na účely trestného stíhania nie je povolené v prípade žiadosti o odovzdanie holandského štátneho príslušníka.

Holandskí štátni príslušníci sa môžu vydávať na účely trestného stíhania, ak žiadajúci štát vydá záruku, že sa vyžiadaná osoba v súlade s Dohovorom o odovzdávaní odsúdených osôb uzavretým 21. marca 1983 v Štrasburgu odovzdá naspäť do Holandska na výkon svojho trestu v súlade s postupom uvedeným v článku 11 uvedeného dohovoru, pokiaľ jej bol po odovzdaní uložený nepodmienečný trest odňatia slobody alebo ochranné opatrenie spojené s obmedzením osobnej slobody.

Portugalsko: Portugalská republika vyhlasuje, že na účely článku LAW.SURR.83 dohody medzi Európskou úniou a Spojeným kráľovstvom vydáva svojich štátnych príslušníkov len na základe reciprocity a za týchto podmienok:

i) v prípadoch terorizmu a medzinárodnej organizovanej trestnej činnosti a

ii) na účely trestného konania a za predpokladu, že žiadajúci štát poskytne záruky, že odovzdanú osobu vráti Portugalskej republike, aby táto osoba vykonala v Portugalsku trest alebo opatrenie, ktoré jej mohli byť uložené, a to po preskúmaní a potvrdení odsudzujúceho rozsudku v súlade s portugalským právom, pokiaľ odovzdaná osoba výslovne neodmietne svoje vrátenie.

Rumunsko: Odovzdanie štátnych príslušníkov na účely vyšetrovania/trestného stíhania sa uskutoční pod podmienkou, že v prípade odsúdenia na trest odňatia slobody sa odovzdaná osoba presunie naspäť do Rumunska.

Ak bol zatýkací rozkaz vydaný na účely výkonu trestu odňatia slobody alebo opatrenia, ktoré zahŕňa obmedzenie osobnej slobody, odovzdanie sa odmietne, pokiaľ je vyžiadaná osoba rumunským štátnym príslušníkom a vyhlási, že odmieta výkon trestu vo vydávajúcom štáte. V tomto prípade bude rozsudok uznaný v Rumunsku.

Európska únia informuje Spojené kráľovstvo, že tieto členské štáty uviedli, že nemajú v úmysle urobiť oznámenie podľa článku LAW.SURR.83 ods. 2 prvej vety (4):

Belgicko, Írsko, Španielsko, Taliansko.

4. OZNÁMENIE PODĽA ČLÁNKU LAW.SURR.86 ODS. 2/ČLÁNKU LAW.OTHER.134 ODS. 2

Európska únia robí v mene týchto členských štátov tieto oznámenia o prijatí zatýkacieho rozkazu vydaného v jednom alebo viacerých iných jazykoch týchto štátov alebo zatýkacieho rozkazu preloženého do takéhoto jazyka/takýchto jazykov:

Dánsko akceptuje okrem zatýkacích rozkazov v dánčine zatýkacie rozkazy v angličtine.

Nemecko bude akceptovať zatýkacie rozkazy v angličtine, pokiaľ bude Spojené kráľovstvo tiež ochotné akceptovať zatýkacie rozkazy vydané nemeckými justičnými orgánmi v nemčine.

Estónsko akceptuje okrem zatýkacích rozkazov v estónčine zatýkacie rozkazy v angličtine.

Chorvátsko: Chorvátsko bude v naliehavých prípadoch akceptovať zatýkacie rozkazy v angličtine, pokiaľ bude Spojené kráľovstvo tiež ochotné akceptovať zatýkacie rozkazy vydané Chorvátskom v chorvátčine.

Luxembursko akceptuje okrem zatýkacích rozkazov vo francúzštine a nemčine zatýkacie rozkazy v angličtine.

Maďarsko akceptuje v naliehavých prípadoch okrem maďarčiny zatýkacie rozkazy v angličtine, pokiaľ je Spojené kráľovstvo tiež ochotné akceptovať zatýkacie rozkazy vydané Maďarskom v maďarčine.

Holandsko (5) akceptuje okrem zatýkacích rozkazov v holandčine zatýkacie rozkazy v angličtine.

Rakúsko bude akceptovať zatýkacie rozkazy v angličtine, pokiaľ bude Spojené kráľovstvo tiež ochotné akceptovať zatýkacie rozkazy vydané rakúskymi justičnými orgánmi v nemčine.

Rumunsko akceptuje okrem zatýkacích rozkazov v rumunčine zatýkacie rozkazy v angličtine alebo vo francúzštine.

Fínsko akceptuje okrem zatýkacích rozkazov vo fínčine a švédčine zatýkacie rozkazy v angličtine.

5. OZNÁMENIE PODĽA ČLÁNKU LAW.SURR.91 ODS. 4/ČLÁNKU LAW.OTHER.134 ODS. 1

Európska únia oznamuje v mene týchto členských štátov, že si želajú využiť možnosť podľa článku LAW.SURR.91 ods. 4 druhej vety, pričom sa uvádzajú postupy, na základe ktorých je možné odvolať súhlas:

Bulharsko: Súhlas s odovzdaním sa môže odvolať do troch dní po tom, ako bol udelený pred vykonávajúcim justičným orgánom. Ak vyžiadaná osoba svoj súhlas odvolala, postupy odovzdávania pokračujú v súlade so všeobecnými ustanoveniami zákona o vydávaní a európskom zatykači.

Dánsko: Podľa dánskych právnych predpisov sa môže súhlas s odovzdaním odvolať. To znamená, že súhlas sa môže odvolať kedykoľvek, pokiaľ nedôjde k odovzdaniu.

Španielsko: Súhlas je možné odvolať kedykoľvek až do právoplatnosti súdneho rozhodnutia.

Rakúsko: Dotknutá osoba môže podať opravný prostriedok proti rozhodnutiu súdu o odovzdaní na základe súhlasu do troch dní od doručenia rozhodnutia súdu. Podanie opravného prostriedku sa bude implicitne považovať za odvolanie súhlasu s odovzdaním.

Fínsko: Súhlas s odovzdaním, výslovné vzdanie sa práva na uplatnenie zásady špeciality a súhlas s prípadným následným odovzdaním možno odvolať až do vykonania rozhodnutia o odovzdaní. Ak sa súhlas s odovzdaním odvolá, vec prevezme súd na posúdenie.

Švédsko umožní odvolanie súhlasu s odovzdaním, ako aj odvolanie vzdania sa práva na uplatnenie zásady špeciality. V súlade so všeobecnými zásadami procesného práva sa odvolanie súhlasu s odovzdaním posúdi, ak k nemu dôjde pred prijatím rozhodnutia o odovzdaní. Odvolanie vzdania sa práva na uplatnenie zásady špeciality sa zváži, ak k nemu dôjde pred vykonaním rozhodnutia o odovzdaní.

Európska únia informuje Spojené kráľovstvo, že tieto členské štáty uviedli, že nemajú v úmysle urobiť oznámenie podľa článku LAW.SURR.91 ods. 4 prvej vety:

Belgicko, Česká republika, Nemecko, Írsko, Grécko, Francúzsko, Chorvátsko, Taliansko, Cyprus, Lotyšsko, Litva, Luxembursko, Maďarsko, Malta, Holandsko, Poľsko, Portugalsko, Rumunsko, Slovinsko, Slovensko.

6. OZNÁMENIE PODĽA ČLÁNKU LAW.SURR.105 ODS. 1/ČLÁNKU LAW.OTHER.134 ODS. 2

Európska únia oznamuje v mene týchto členských štátov, že na základe reciprocity platí domnienka, že bol daný súhlas k trestnému stíhaniu, odsúdeniu alebo zadržaniu dotknutej osoby na účely trestu odňatia slobody alebo ochranného opatrenia spojeného s obmedzením osobnej slobody za trestný čin, ktorý bol spáchaný pred odovzdaním dotknutej osoby, pokiaľ vykonávajúci justičný orgán v konkrétnom prípade vo svojom rozhodnutí o odovzdaní neuvedie inak:

Malta, Rakúsko, Rumunsko.

7. OZNÁMENIE PODĽA ČLÁNKU LAW.SURR.106 ODS. 1/ČLÁNKU LAW.OTHER.134 ODS. 2

Európska únia oznamuje v mene týchto členských štátov, že vo vzťahoch s inými štátmi, na ktoré sa vzťahuje rovnaké oznámenie, sa súhlas s odovzdaním osoby do iného štátu ako vykonávajúceho štátu na základe zatýkacieho rozkazu alebo európskeho zatykača vydaného pre trestný čin spáchaný pred odovzdaním dotknutej osoby považuje za udelený, pokiaľ vykonávajúci justičný orgán v konkrétnom prípade vo svojom rozhodnutí o odovzdaní neuvedie inak:

Malta, Rakúsko, Rumunsko.

8. OZNÁMENIE PODĽA ČLÁNKU LAW.SURR.4 ODS. 4/ČLÁNKU LAW.OTHER.134 ODS. 2

Európska únia oznamuje v mene týchto členských štátov, že s výhradou zásady reciprocity sa článok LAW.CONFISC.4 bude vzťahovať aj na účty vedené v nebankových finančných inštitúciách:

Belgicko*, Česká republika, Dánsko, Grécko, Taliansko, Maďarsko, Malta, Holandsko, Rakúsko, Poľsko, Portugalsko*, Slovensko.

___________

* Belgicko: Belgické justičné orgány môžu poskytnúť požadovanú pomoc aj v súvislosti s účtami vedenými v nebankových finančných inštitúciách, a to na základe reciprocity a pokiaľ je možné podobné opatrenia alebo požadované informácie prijať alebo získať v podobnom vnútroštátnom prípade podľa vnútroštátnych právnych predpisov, najmä podľa článku 46c trestného poriadku.

* Portugalsko: Portugalská republika vyhlasuje, že na základe reciprocity je ochotná prijať opatrenia a poskytnúť údaje aj o účtoch vedených v nebankových finančných inštitúciách, ak by vykonanie vyšetrovacieho opatrenia bolo povolené v podobnom vnútroštátnom prípade.

9. OZNÁMENIE PODĽA ČLÁNKU LAW.SURR.5 ODS. 5/ČLÁNKU LAW.OTHER.134 ODS. 2

Európska únia oznamuje v mene týchto členských štátov, že s výhradou zásady reciprocity sa článok LAW.CONFISC.5 bude vzťahovať aj na účty vedené v nebankových finančných inštitúciách:

Belgicko*, Česká republika, Dánsko, Grécko, Taliansko, Maďarsko, Malta, Holandsko, Rakúsko, Poľsko, Portugalsko*, Slovensko.

___________

* Belgicko: Belgické justičné orgány môžu poskytnúť požadovanú pomoc aj v súvislosti s účtami vedenými v nebankových finančných inštitúciách, a to na základe reciprocity a pokiaľ je možné podobné opatrenia alebo požadované informácie prijať alebo získať v podobnom vnútroštátnom prípade podľa vnútroštátnych právnych predpisov, najmä podľa článku 46c trestného poriadku.

* Portugalsko: Portugalská republika vyhlasuje, že na základe reciprocity je ochotná poskytnúť údaje o bankových transakciách aj v súvislosti s účtami vedenými v nebankových finančných inštitúciách, ak by vykonanie vyšetrovacieho opatrenia bolo povolené v podobnom vnútroštátnom prípade.

10. OZNÁMENIE PODĽA ČLÁNKU LAW.SURR.6/ČLÁNKU LAW.OTHER.134 ODS. 2

Európska únia oznamuje v mene týchto členských štátov, že s výhradou zásady reciprocity sa článok LAW.CONFISC.6 bude vzťahovať aj na účty vedené v nebankových finančných inštitúciách:

Belgicko*, Česká republika, Dánsko, Grécko, Taliansko, Maďarsko, Malta, Holandsko, Rakúsko, Poľsko, Portugalsko*.

___________

* Belgicko: Belgické justičné orgány môžu poskytnúť požadovanú pomoc aj v súvislosti s účtami vedenými v nebankových finančných inštitúciách, a to na základe reciprocity a pokiaľ je možné podobné opatrenia alebo požadované informácie prijať alebo získať v podobnom vnútroštátnom prípade podľa vnútroštátnych právnych predpisov, najmä podľa článku 46c trestného poriadku.

* Česká republika: platí len pre účty vedené v sporiteľných a úverových družstvách a na účty u osoby oprávnenej registrovať investičné nástroje alebo zaknihované cenné papiere.

* Portugalsko: Portugalská republika vyhlasuje, že na základe reciprocity je ochotná monitorovať a oznamovať výsledky aj v súvislosti s účtami vedenými v nebankových finančných inštitúciách, ak by vykonanie vyšetrovacieho opatrenia bolo povolené v podobnom vnútroštátnom prípade.

11. OZNÁMENIE PODĽA ČLÁNKU LAW.SURR.15 ODS. 2/ČLÁNKU LAW.OTHER.134 ODS. 2

Európska únia v mene týchto členských štátov oznamuje, že na základe reciprocity sa podmienka obojstrannej trestnosti uvedená v článku LAW.CONFISC.15 ods. 1 písm. b) nebude uplatňovať za predpokladu, že trestný čin, pre ktorý sa žiadosť podala, je

a) jedným z trestných činov vymenovaných v článku LAW.SURR.79 ods. 4, ako sa vymedzujú v právnych predpisoch žiadajúceho štátu, a

b) možno zaň v žiadajúcom štáte uložiť trest odňatia slobody alebo ochranné opatrenie spojené s obmedzením osobnej slobody s hornou hranicou sadzby najmenej tri roky.

Belgicko, Írsko, Grécko, Španielsko, Francúzsko, Taliansko, Lotyšsko, Litva, Rakúsko, Poľsko, Portugalsko.

12. OZNÁMENIE PODĽA ČLÁNKU LAW.CONFISC.23 ODS. 3/ČLÁNKU LAW.OTHER.134 ODS. 2

Európska únia oznamuje v mene týchto členských štátov tento jazyk alebo jazyky, ktoré sa okrem úradného jazyka alebo jazykov tohto členského štátu môžu používať na podávanie žiadostí podľa hlavy jedenásť tejto dohody:

Estónsko: angličtina.

Chorvátsko: V naliehavých prípadoch anglický jazyk, ak je Spojené kráľovstvo ochotné akceptovať aj chorvátčinu.

Cyprus: angličtina.

Luxembursko: angličtina.

Maďarsko: angličtina, ak je Spojené kráľovstvo ochotné akceptovať aj maďarčinu.

Holandsko (6): angličtina.

Rakúsko: angličtina, ak je Spojené kráľovstvo ochotné akceptovať aj nemčinu.

Rumunsko: angličtina a francúzština.

13. OZNÁMENIE PODĽA ČLÁNKU LAW.CONFISC.23 ODS. 7/ČLÁNKU LAW.OTHER.134 ODS. 2 ČLENSKÉ ŠTÁTY, KTORÉ VYŽADUJÚ PREKLAD VŠETKÝCH DOKLADOV PRILOŽENÝCH K ŽIADOSTI DO JEDNÉHO ZO SVOJICH ÚRADNÝCH JAZYKOV ALEBO DO INÉHO ÚRADNÉHO JAZYKA ÚNIE

Európska únia oznamuje v mene týchto členských štátov, že členský štát vyžaduje preklad akéhokoľvek podporného dokumentu do jedného z úradných jazykov dožiadaného členského štátu alebo do akéhokoľvek iného jazyka uvedeného v súlade s článkom LAW.CONFISC.23 ods. 3:

Bulharsko, Česká republika, Dánsko, Nemecko, Írsko, Grécko, Španielsko, Chorvátsko*, Taliansko, Cyprus (7), Lotyšsko, Litva, Maďarsko*, Rakúsko*, Poľsko, Portugalsko, Rumunsko (8), Slovensko.

___________

* Chorvátsko: Dokumentácia sa preloží do chorvátskeho jazyka, ale v naliehavých prípadoch sa akceptuje dokumentácia v angličtine, ak je Spojené kráľovstvo tiež ochotné akceptovať podpornú dokumentáciu k žiadosti Chorvátska v chorvátčine.

* Maďarsko žiada, aby boli dokumenty v maďarčine alebo v angličtine, ak je Spojené kráľovstvo ochotné akceptovať aj maďarčinu.

* Rakúsko vyžaduje, aby boli doklady v nemčine alebo v angličtine, ak je Spojené kráľovstvo ochotné akceptovať aj nemčinu.

Estónsko žiada, aby boli dokumenty v estónčine alebo v angličtine.

(1) Pripomína sa, že dohoda o obchode a spolupráci sa v súlade so svojím článkom FINPROV.1 neuplatňuje na karibskú časť Holandska (Bonaire, Saba, Svätý Eustach) ani na autonómne krajiny v rámci Holandského kráľovstva (Aruba, Curaçao, Svätý Martin).

(2) Bez toho, aby bola dotknutá možnosť podľa článku LAW.SURR.82 ods. 3.

(3) Pripomína sa, že dohoda o obchode a spolupráci sa v súlade so svojím článkom FINPROV.1 neuplatňuje na karibskú časť Holandska (Bonaire, Saba, Svätý Eustach) ani na autonómne krajiny v rámci Holandského kráľovstva (Aruba, Curaçao, Svätý Martin).

(4) Bez toho, aby bola dotknutá možnosť podľa článku LAW.SURR.83 ods. 2 tretej vety.

(5) Pripomína sa, že dohoda o obchode a spolupráci sa v súlade so svojím článkom FINPROV.1 neuplatňuje na karibskú časť Holandska (Bonaire, Saba, Svätý Eustach) ani na autonómne krajiny v rámci Holandského kráľovstva (Aruba, Curaçao, Svätý Martin).

(6) Pripomína sa, že dohoda o obchode a spolupráci sa v súlade so svojím článkom FINPROV.1 neuplatňuje na karibskú časť Holandska (Bonaire, Saba, Svätý Eustach) ani na autonómne krajiny v rámci Holandského kráľovstva (Aruba, Curaçao, Svätý Martin).

(7) T. j. do gréčtiny a do angličtiny.

(8) T. j. do rumunčiny, angličtiny alebo francúzštiny.